Diari Oficial de la Generalitat Valenciana


Sumari del DOGV 7478, del 04-03-2015 (2015/1957)

ORDE 8/2015, de 27 de febrer, de la Conselleria de Presidència i Agricultura, Pesca, Alimentació i Aigua, per la qual es regulen les ajudes corresponents a les mesures d'agroambient i clima, contingudes en el Programa de Desenrotllament Rural de la Comunitat Valenciana i cofinançades pel Fons Europeu Agrícola de Desenrotllament Rural (FEADER).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7478

Data del DOGV
:   04-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1957


Data del document
:   27-02-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 8/2015, de 27 de febrer, de la Conselleria de Presidència i Agricultura, Pesca, Alimentació i Aigua, per la qual es regulen les ajudes corresponents a les mesures d'agroambient i clima, contingudes en el Programa de Desenrotllament Rural de la Comunitat Valenciana i cofinançades pel Fons Europeu Agrícola de Desenrotllament Rural (FEADER). [2015/1957]  
El Reglament (UE) núm. 1305/2013 del Parlament Europeu i del Consell, de 17 de desembre de 2013, relatiu a l'ajuda al desenrotllament rural a través del Fons Europeu Agrícola de Desenrotllament Rural (FEADER), establix determinades mesures enfocades al desenrotllament sostenible de les zones rurals entre les quals estan les ajudes d'agroambient i clima.  
El Reglament delegat (UE) núm. 807/2014 de la Comissió, d'11 de març de 2014, completa el Reglament (UE) núm. 1305/2013 del Parlament Europeu i del Consell.  
El Reglament d'execució (UE) núm. 808/2014 de la Comissió, de 17 de juliol de 2014, establix disposicions d'aplicació del Reglament (UE) núm. 1305/2013 del Parlament Europeu i del Consell.  
El Reglament delegat (UE) núm. 640/2014 de la Comissió, d'11 de març de 2014, completa del Reglament (UE) núm. 1306/2013 del Parlament Europeu i del Consell, pel que fa al sistema integrat de gestió i control i a les condicions sobre la denegació o retirada dels pagaments i sobre les sancions administratives aplicables als pagaments directes, a l'ajuda al desenrotllament rural i a la condicionalitat.  
El Reglament d'execució (UE) núm. 809/2014 de la Comissió, de 17 de juliol de 2014, establix les disposicions d'aplicació del Reglament (UE) núm. 1306/2013 del Parlament Europeu i del Consell, pel que fa al sistema integrat de gestió i control, les mesures de desenrotllament rural i la condicionalitat.  
El document del Marc nacional de desenrotllament rural per al període 2014-2020 desenrotlla les estratègies dels programes nacionals i regionals, arreplega el quadre financer i harmonitza les condicions d'aplicació de les mesures de desenrotllament rural.  
El Programa de Desenrotllament Rural de la Comunitat Valenciana 2014-2020, preveu una mesura que arreplega les ajudes d'agroambient i clima. Estes ajudes configuren un mètode de suport adequat a determinades explotacions que complint determinats requisits contribuïxen a la conservació del medi natural sense menyscabar la seua viabilitat tècnica i econòmica (condicionada) pendent d'aprovació per la Comissió de la Unió Europea.  
Esta mesura, «agroambient i clima», està dirigida tant al manteniment com a l'adopció dels canvis necessaris en les pràctiques agrícoles que contribuïsquen positivament al medi ambient i al clima.  
En virtut del que s'ha exposat anteriorment, de conformitat amb el que disposa la Llei 38/2003, de 17 de novembre, general de subvencions, en el seu reglament, aprovat per Reial Decret 887/2006, de 21 de juliol, el Decret 89/2014, de 13 de juliol, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i Agricultura, Pesca, Alimentació i Aigua, i en l'article 165 de la Llei 1/2015, de 6 de febrer, de la Generalitat, d'Hisenda Pública del Sector Públic Instrumental i de Subvencions, segons tot això,  
  
  
ORDENE  
  
CAPÍTOL I  
Aspectes generals  
  
Article 1. Objecte  
Esta orde té com a objecte regular a la Comunitat Valenciana el règim de les ajudes corresponents a les operacions d'agroambient i clima següents, incloses en el Programa de Desenrotllament Rural de la Comunitat Valenciana 2014-2020:  
- Protecció de cultiu sostenible d'arròs en les zones de zona humida.  
- Manteniment sostenible de cultius permanents en zones vulnerables.  
- Protecció de zones humides i canyissers del sud d'Alacant.  
- Suport a la conservació i millora de races autòctones.  
  
Article 2. Finalitat  
A través de les ajudes regulades en la present orde es pretén donar suport al desenrotllament sostenible de les zones rurals a través del reconeixement i la compensació econòmica als agricultors que proveïxen a la societat de servicis i béns mediambientals a través de l'activitat agrària.  
  
Article 3. Finançament  
Les ajudes regulades per la present orde seran cofinançades pel Fons Europeu Agrícola de Desenrotllament Rural (FEADER), per l'Administració General de l'Estat i per la Comunitat Valenciana.  
  
Article 4. Procediment de concessió de les ajudes  
Les ajudes regulades en esta orde es concediran en règim de concurrència competitiva.  
A estos efectes, les ajudes s'atorgaran a aquells sol·licitants que, complits els requisits exigits, hagen obtingut un orde preferent, com a resultat de comparar les sol·licituds presentades amb aplicació dels criteris de selecció establits en l'annex I, amb el límit del crèdit pressupostari consignat en la convocatòria. No obstant això, no es fixarà un orde de prelació entre les sol·licituds presentades que disposen dels requisits establits per al cas que el crèdit consignat en la convocatòria fora suficient, atenent el nombre de sol·licituds una vegada finalitzat el termini de presentació.  
  
  
CAPÍTOL II  
Protecció de cultiu sostenible de l'arròs en les zones de zona humida  
  
Article 5. Descripció de l'operació  
Esta operació contribuïx a la consolidació de l'espai natural a través d'unes pràctiques vinculades al cicle de cultiu d'arròs i pràctiques addicionals en el període hivernal (en absència de cultiu), que no es donarien en el cas que els agricultors optaren per altres alternatives de cultiu amb espècies hortícoles en rotació. El cultiu sostenible d'arròs propicia un règim d'aportacions hídriques a les zones humides que afavorix la nidificació i recuperació de les aus, alhora que contribuïx al manteniment del paisatge.  
Podran acollir-se al règim d'esta operació de cultiu sostenible de l'arròs en les zones de zona humida, i ser beneficiaris de les ajudes, els agricultors o grups d'agricultors que complisquen els requisits relacionats amb el titular i amb la seua explotació que s'indiquen en l'article 7 d'esta orde.  
  
Article 6. Tipus d'ajuda  
Les ajudes es concediran com una prima d'hectàrea agrícola ubicades en zones humides i marjal per a les quals es determine que es realitza una gestió sostenible del cultiu d'arròs.  
  
Article 7. Condicions d'elegibilitat  
1. Podran ser beneficiaris del règim d'ajudes de l'operació de cultiu sostenible de l'arròs en les zones humides, els agricultors o grups d'agricultors que complisquen els requisits següents:  
a) Disposar de superfície amb cultiu d'arròs dins de l'àrea geogràfica de la Comunitat Valenciana. Esta superfície serà com a mínim de 0,3 hectàrees.  
b) Els beneficiaris hauran d'acollir a l'ajuda anual almenys el 95 % de la superfície bàsica del contracte, excepte quan es produïsca una transferència del contracte o part d'este sobre la superfície objecte del compromís. En els casos en què no hi haja canvi de titularitat, la superfície bàsica del contracte només podrà quedar modificada a la baixa si es produïxen causes de força major o dificultats excepcionals, degudament acreditades.  
c) Formalitzar un contracte amb la Conselleria competent en matèria d'agricultura i producció agrària, en el qual constarà el nombre d'hectàrees acollides a l'ajuda agroambiental, per mitjà del qual s'assumirà el compliment dels compromisos, per un període de sis anys consecutius.  
  
d) El titular de l'expedient ha de disposar de la formació adequada sobre els compromisos agroambientals que assumirà, i demostrarà esta formació amb la documentació fefaent d'haver participat en activitats d'informació i assessorament. Este requisit podrà ser satisfet, si és el cas, si es demostra que la persona encarregada de realitzar les labors de cultiu en l'explotació posseïx esta informació. El període per a demostrar esta formació serà d'un any des del moment de presentar la sol·licitud de concessió de l'ajuda.  
2. Els beneficiaris de l'ajuda agroambiental i climàtica de cultiu sostenible de l'arròs en les zones humides hauran de complir, a més dels anteriors requisits, en cada una de les campanyes agrícoles del contracte, els compromisos següents:  
a) Compromisos generals:  
1r. Compromisos principals:  
- Realitzar el cultiu de l'arròs exclusivament, sense practicar un cultiu secundari.  
- Utilització de llavor certificada (dosi mínima de 100 kg/ha).  
- Mantindre els límits de les parcel·les lliures d'invasió de males herbes a través d'escardada manual o mecànica, sense l'ús d'herbicides durant l'època de no cultiu.  
- Mantindre els elements de conducció d'aigua, en bones condicions i lliures de males herbes.  
- En la zona baixa es mantindran la superfícies inundades després de la collita, fins al 15 de gener de l'any següent. Per a evitar l'aparició d'aigües anòxiques durant la inundació els agricultors hauran de realitzar alguna de les pràctiques següents:  
- Retirada de la palla de l'arròs abans de la inundació postcollita.  
- Assecat de la palla de l'arròs durant quinze dies immediatament després de la collita i abans de la inundació postcollita.  
- Soterrat de la palla de l'arròs immediatament després de la collita i abans de la inundació postcollita.  
- Recirculació de l'aigua de la inundació postcollita, fins al 15 de novembre.  
- Mesures excepcionals d'eliminació de la palla de l'arròs després de l'autorització prèvia mediambiental.  
- En la zona alta s'optarà per realitzar la inundació després de la collita, en les mateixes condicions que en la zona baixa o per mantindre el restoll fins al 15 de desembre de l'any de la recol·lecció. No obstant això, una vegada iniciada la pràctica del manteniment del restoll, si la climatologia ho permet, al registrar-se pluges tardorenques (mesos novembre-desembre) per damunt de 30 mm/setmana, es permetrà el soterrat d'este mantenint la inundació natural del sòl.  
2n. Compromisos secundaris:  
- En absència del cultiu, el control de les males herbes es realitzarà mecànicament per mitjà d'enfangada o per mitjà de fresadora.  
  
Article 9. Import de l'ajuda  
L'import d'ajuda serà de 440,08 ?/ha. La quantia total de l'ajuda es calcularà segons indica l'annex II d'esta orde.  
  
  
CAPÍTOL III  
Manteniment sostenible de cultiuspermanents en zones vulnerables  
  
Article 10. Descripció de l'operació d'agroambient i clima  
En el territori de la Comunitat Valenciana l'activitat agrícola ha trobat condicions òptimes per a la seua implantació, de vegades amb un plantejament intensiu, a què no sempre han acompanyat les disponibilitats hídriques. L'efecte negatiu d'esta situació ha sigut la contaminació dels aqüífers i masses d'aigua subterrànies amb nivells de nitrats que impliquen riscos per al consum humà i, per tant, susceptibles de control. L'estudi de les zones afectades ha permés disposar d'un mapa de zones vulnerables per nitrats.  
Però, amb esta mesura també es pretén incidir sobre altres riscos de vulnerabilitat, com és la pèrdua de sòls en superfícies de pendents i, més concretament, en superfícies de cultiu de cirerer, que s'instal·len en vessants molt acusats i amb greu risc d'erosió. Un altre risc important és l'alteració del paisatge per l'abandó de cultius vinculats a zones molt concretes per als quals no hi ha alternativa.  
  
Per tant, esta operació té per objecte propiciar pràctiques de cultiu sostenibles i mitigadores en zones particularment amenaçades, per a la qual cosa i després de la identificació prèvia d'estes zones, es compensarà els agricultors que es comprometen amb l'obtenció de productes de qualitat baix sistemes racionals de producció com ara la producció integrada o el control integrat de plagues. Al mateix temps, s'ha de realitzar el manteniment adequat dels elements estructurals de l'explotació, que conformen el paisatge i prevenen l'erosió del sòl.  
Podran acollir-se al règim d'ajudes de l'operació de manteniment sostenible de cultius permanents en zones vulnerables, segons l'annex III, i ser beneficiaris de les ajudes els agricultors o grups d'agricultors que complisquen els requisits relacionats amb el titular i amb la seua explotació que s'indiquen en l'article 14 d'esta orde.  
Per a aquells agricultors que complisquen els requisits exigits es determinarà la relació de parcel·les definides segons referències alfanumèriques SIGPAC i la superfície bàsica del contracte, en les quals hauran de complir els compromisos que es detallen en l'article 14 d'esta orde.  
A estos efectes s'entendrà com a superfície bàsica del contracte del titular de l'explotació la superfície per a la qual el titular de l'explotació sol·licite acollir-se en la incorporació i posteriorment validada després de controls administratius, que resulta de la suma de la superfície de les parcel·les per les quals se sol·licita incorporar-s'hi que complisquen el que s'ha indicat en l'article 12.  
  
Article 11. Tipus d'ajuda  
Les ajudes es concediran com una prima per cada hectàrea que complisquen els requisits i compromisos establits.  
  
Article 12. Condicions d'elegibilitat  
1. Podran ser beneficiaris del règim d'ajudes de l'operació agroambiental i climàtica de manteniment sostenible de cultius permanent en zones vulnerables, els agricultors o grups d'agricultors titulars d'explotacions de cultiu que complisquen en cada una de les anualitats del contracte els requisits següents:  
a) Disposar de superfície amb cultiu de cítrics, vinya de vinificació en secà, raïm de taula o cirerers en zones vulnerables de la Comunitat Valenciana. Esta superfície serà com a mínim de:  
- Cítrics: 1 ha.  
- Vinya de vinificació: 1 ha.  
- Raïm de taula: 1 ha.  
- Cirerers: 0,5 ha.  
Les superfícies de vinya hauran d'estar inscrites en el Registre Vitícola de la Comunitat Valenciana.  
b) Realitzar el cultiu del cirerer en superfícies amb pendent superior al 8 %.  
c) Formalitzar un contracte amb la conselleria competent en matèria d'agricultura i producció agrària, en el qual constarà el nombre d'hectàrees acollides a l'ajuda agroambiental, per mitjà del qual s'assumirà el compliment dels compromisos per un període de cinc anys consecutius.  
  
d) La parcel·la agrícola per la qual se sol·licita l'ajuda romandrà fixa i sense variar durant els anys de vigència del contracte i haurà de tindre una dimensió mínima de 0,1 hectàrees.  
e) Anualment es permetran variacions de ± 5 % en la superfície acollida a l'ajuda respecte de la superfície arreplegada en el contracte, excepte quan es produïsca una transferència de contracte o part d'este sobre la superfície objecte del compromís. En els casos en què no hi haja transferència del contracte, la superfície bàsica del contracte només podrà quedar modificada a la baixa si es produïxen causes de força major o dificultats excepcionals, degudament acreditades.  
f) El titular de l'expedient ha de tindre la formació adequada sobre els compromisos agroambientals que assumirà, i demostrarà esta formació amb la documentació fefaent d'haver participat en activitats d'informació i assessorament. Este requisit podrà ser satisfet, si és el cas, si es demostra que la persona encarregada de realitzar les labors de cultiu en l'explotació posseïx esta formació. El període per a demostrar esta formació serà d'un any des del moment de presentar la sol·licitud de concessió de l'ajuda.  
2. Els beneficiaris de l'ajuda agroambiental i climàtica de manteniment sostenible de cultius permanents en zones vulnerables hauran de complir, a més dels anteriors requisits, en cada una de les campanyes agrícoles del contracte, els compromisos següents:  
a) Compromisos principals:  
1r. En el cas de cítrics, vinya per a vinificació o raïm de taula, realitzar el cultiu sota pràctiques de producció integrada i disposar d'un document expedit per una autoritat o organisme de control que certifique l'ús d'estes pràctiques en les superfícies objecte d'ajuda.  
2n. En el cas del cultiu de cítrics, vinya per a vinificació o raïm de taula, no cultivar la mateixa espècie en altres parcel·les de l'explotació en què no s'utilitzen mètodes de producció integrada. La vinya de vinificació i el raïm de taula computaran a estos efectes com a espècies diferents.  
3r. En el cas del cultiu del cirerer es presentarà un pla d'explotació inicial, on figure les parcel·les, el nombre d'arbres i el seu estat en cada una d'estes, la presència d'elements estructurals singulars a conservar, així com els treballs mediambientals a realitzar, les tècniques a emprar i el calendari de realització dels treballs.  
4t. Durant els mesos de tardor i hivern (d'octubre a febrer) mantindre i controlar la coberta vegetal que cobrisca com a mínim el 50 % de la superfície de cultiu de cada parcel·la. El manteniment de la coberta vegetal en este període es realitzarà de forma mecànica o per mitjà de pasturatge controlat, sense ús de productes químics.  
5t. Excepcionalment, quan la superfície de cultiu limite amb boscos o altres usos del territori que afavorisquen el desenrotllament de plantes invasores que no permeten el manteniment de la coberta vegetal en bones condicions agronòmiques, podran autoritzar-se mètodes alternatius per al control de la vegetació.  
  
Article 14. Import de l'ajuda  
L'import d'ajuda serà de:  
- Cirerer: 261,1 ?/ha.  
- Cítrics: 227,83 ?/ha.  
- Vinya de vinificació: 140,6 ?/ha.  
- Raïm de taula: 428,5 ?/ha.  
La quantia total de l'ajuda es calcularà segons indica l'annex II d'esta orde.  
  
  
CAPÍTOL IV  
Protecció de les zones humides i canyissars del sud d'Alacant  
  
Article 15. Descripció de l'operació d'agroambient i clima  
Amb esta operació s'afavorixen pràctiques agràries dirigides al manteniment de superfícies d'interés mediambiental, la recuperació de l'avifauna i l'increment de la qualitat de les aigües en les zones humides i canyissar del sud de la província d'Alacant.  
Podran acollir-se al règim d'ajudes relatives a la protecció de les zones humides i canyissars del sud d'Alacant, i ser beneficiaris de les ajudes, els titulars d'explotacions agràries amb superfícies ubicades en les àrees delimitades (en l'annex IV) del parc natural del Fondó i els canyissars d'Elx i el Parc Natural de les Salines de Santa Pola, que complisquen les condicions d'elegibilitat establides en l'article 17 d'esta orde.  
  
Article 16. Tipus d'ajuda  
Les ajudes es concediran com una prima per cada hectàrea que complisquen els requisits i compromisos establits.  
  
Article 17. Condicions d'elegibilitat  
1. Podran ser beneficiaris del règim d'ajudes de protecció de les zones humides i canyissars del sud d'Alacant els que complisquen els requisits següents:  
a) Disposar de superfície dins de l'àrea geogràfica delimitada per la normativa autonòmica. Les superfícies per a cada orientació productiva serà com a mínim de:  
Hortícoles i dacsa en regadiu: 0,5 ha  
Farratges en regadiu (en verd o en gra): 0,5 ha  
Fruiters en regadiu: 0,5 ha  
Oliverar: 0,5 ha  
Guaret mediambiental (per a afavorir la conservació de l'ecosistema):1 ha  
b) Tindre formalitzat un contracte amb la Conselleria competent en matèria d'agricultura i producció agrària, en el qual constarà el nombre d'hectàrees acollides a l'ajuda agroambiental, per mitjà del qual s'assumirà el compliment dels compromisos per un període de cinc anys consecutius.  
c) La parcel·la agrícola per la qual es sol·licita l'ajuda romandrà fixa i sense variar durant els anys de vigència del contracte i haurà de tindre una dimensió mínima de 0,1 hectàrees.  
d) Els beneficiaris hauran d'acollir a l'ajuda anual almenys el 95 % de la superfície bàsica del contracte, excepte quan es produïsca una transferència del contracte o una part d'este sobre la superfície objecte del compromís. En els casos en què no hi haja transferència del contracte, la superfície bàsica del contracte només podrà quedar modificada a la baixa si es produïxen causes de força major o dificultats excepcionals, degudament acreditades.  
e) El titular de l'expedient ha de disposar de la formació adequada sobre els compromisos agroambientals que assumirà, demostrant esta formació amb la documentació fefaent d'haver participat en activitats d'informació i assessorament. Este requisit podrà ser satisfet, si és el cas, si es demostra que la persona encarregada de realitzar les labors de cultiu en l'explotació posseïx dita formació. El període per a demostrar la dita formació serà d'un any des del moment de presentar la sol·licitud de concessió de l'ajuda.  
2. Els beneficiaris de l'ajuda agroambiental i climàtica de protecció de les zones humides i canyissars del sud d'Alacant hauran de complir, a més dels anteriors requisits, els compromisos següents:  
a) Compromisos principals:  
1r. En el cas dels cultius hortícoles i dacsa usar llavor certificada.  
  
2n. En el cas dels cultius llenyosos (fruiters) durant els mesos de tardor i hivern (d'octubre a febrer) mantindre la coberta vegetal que cobrisca com a mínim el 50 % de la superfície de cultiu de cada parcel·la. El manteniment de la coberta vegetal es realitzarà de forma mecànica o per mitjà de pasturatge controlat, sense ús de productes químics.  
3r. Mantindre en totes les superfícies agrícoles compromeses el control d'espècies invasores, amb especial atenció d'halòfiles i canyís, utilitzant pràctiques de tall, sense ús de productes químics.  
4t. En les terres de guaret no es realitzaran activitats agrícoles diferents de les exigibles per al manteniment mediambiental de la superfície.  
5t. Mantindre les assarbs en bones condicions de funcionament, amb els llits lliures de vegetació espontània, sense ocupació de productes herbicides. L'autoritat mediambiental fixarà les dates en què podran realitzar-se les labors de sega i retirada de vegetació, sense que afecte els períodes de nidificació de les àrees protegides.  
  
Article 18. Import de l'ajuda  
L'import d'ajuda dependrà del tipus de cultiu d'acord amb el detall següent:  
- Hortícoles i dacsa en regadiu: 371,5 ?/ha.  
- Farratges en regadiu (en verd o en gra): 191,9 ?/ ha.  
- Fruiter en regadiu i oliverar: 230,8 ?/ha.  
- Guaret mediambiental (per a afavorir la conservació de l'ecosistema):178,50 ?/ ha.  
La quantia total de l'ajuda es calcularà d'acord amb el que indica l'annex II d'esta orde.  
  
  
CAPÍTOL V  
Suport a la conservació de recursos genètics en l'agricultura  
Conservació i millora de races autòctones  
  
Article 19. Descripció de l'operació d'agroambient i clima  
Compensar els gastos derivats del manteniment dels exemplars de raça guirra en programes de conservació i millora genètica i l'escàs rendiment productiu d'esta raça. En este sentit se subvencionarà el cost en què el ramader incorre al participar en un programa de millora genètica i el lucre cessant de mantindre una raça amb menor productivitat.  
Podran acollir-se al règim d'ajudes per a la conservació i millora de races autòctones els titulars d'explotacions ramaderes ubicades en l'àmbit geogràfic de la Comunitat Valenciana (segons RERA) que posseïsquen animals de raça guirra.  
  
Article 20. Tipus d'ajuda  
Les ajudes es concediran com una prima per Unitat de Bestiar Major (UGM) de raça guirra.  
  
Article 21. Condicions d'elegibilitat  
1. Podran ser beneficiaris del règim d'ajudes per a conservació i millora de races autòctones (raça guirra), els ramaders o grups de ramaders que complisquen els requisits següents:  
a) Disposar d'un nombre mínim de 30 animals reproductors de la raça ovina guirra.  
b) Disposar d'un certificat expedit per l'organisme competent que acredite que els caps de bestiar de l'explotació estan inscrita en el Registre Oficial de Productors d'Ovella Guirra.  
c) Pertànyer a una associació ramadera els fins de la qual siga la millora i conservació de les races autòctones.  
d) Formalitzar un contracte amb la conselleria competent en matèria d'agricultura i producció agrària, en el qual constarà el nombre de caps acollits a l'ajuda agroambiental, per mitjà del qual s'assumirà el compliment dels compromisos per un període de cinc anys consecutius. El nombre de caps del contracte només podrà quedar modificat a la baixa si es produïxen causes de força major o dificultats excepcionals, degudament acreditades.  
e) El titular de l'expedient ha de disposar de la formació adequada sobre els compromisos agroambientals que assumirà i demostrarà esta formació amb la documentació fefaent d'haver participat en activitats d'informació i assessorament. Este requisit podrà ser satisfet, si és el cas, si es demostra que la persona encarregada del manteniment de l'explotació ramadera posseïx la mencionada formació. El període per a demostrar esta formació serà d'un any des del moment de presentar la sol·licitud de concessió de l'ajuda.  
2. Els beneficiaris de l'ajuda de conservació i millora de races autòctones hauran de complir durant cada un dels anys del contracte, els compromisos de caràcter general i els compromisos agroambientals següents:  
a) Compromisos principals:  
Participar en un programa de millora genètica, aportant anualment la informació necessària per al seguiment de la raça. La participació s'acreditarà per mitjà d'un certificat emés per l'associació corresponent.  
  
b) Compromisos secundaris:  
Mantindre un mínim d'1 mascle per cada trenta femelles.  
  
Article 22. Import de l'ajuda  
L'import d'ajuda serà de 122,44 euros UGM/any.  
  
  
CAPÍTOL VI  
Aspectes comuns  
  
Article 23. Requisits comuns a tots els beneficiaris  
Per a poder ser beneficiaris de les ajudes recollides en esta orde, a més dels requisits específics establits per a cada mesura, hauran de complir els següents:  
a) No estar inclòs en cap de les prohibicions per a ser beneficiari previstes en l'article 13.2 de la Llei 38/2003, de 17 de novembre, General de Subvencions. En particular, hauran de trobar-se al corrent en el compliment de les seues obligacions tributàries, incloses les de la Hisenda de la Comunitat Valenciana i davant de la Seguretat Social  
b) Si el sol·licitant té la consideració d'empresa de conformitat amb el que establix el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat, haurà d'acreditar el compliment de la normativa per a la integració laboral de les persones amb discapacitat.  
c) Quan es tracte de comunitats de béns s'identificaran les persones físiques o jurídiques que les integren, indicant les seues respectives quotes percentuals sobre la cosa comuna, en este cas hauran de fer-se constar expressament, els compromisos d'execució assumits per cada membre de l'agrupació, així com l'import de subvenció a aplicar per cada un d'estos, que tindran igualment la consideració de beneficiaris. En tot cas, s'haurà de nomenar un representant únic de l'agrupació, amb poders suficients per a complir les obligacions que, com a beneficiari, corresponen a l'agrupació. No es podrà dissoldre la comunitat de béns fins que haja transcorregut el termini de prescripció previst en els articles 39 i 65 de la Llei General de Subvencions.  
  
d) En el supòsit de comunitats de béns, per al compliment de les seues obligacions fiscals i amb la seguretat social, la comprovació es realitzarà respecte de totes les persones físiques integrants d'esta.  
  
e) Tindran la condició de beneficiari de les ajudes regulades en esta orde, la figura de la titularitat compartida d'explotacions agràries, que arreplega la Llei 35/2011, de 4 d'octubre, i que es definix com a unitat econòmica, sense personalitat jurídica, susceptible d'imposició a efectes fiscals, que es constituïx per un matrimoni o parella unida per anàloga relació d'afectivitat, per a la gestió conjunta de l'explotació agrària, sempre que consten inscrites en el registre de titularitat compartida d'explotacions agrícoles a la data de presentació de la sol·licitud única. Serà exigible l'aportació del CIF de l'entitat, així com el document de manteniment de tercers associat de l'entitat.  
  
  
Article 24. Procediment de concessió  
1. El procediment d'incorporació a les operacions agroambientals i climàtiques s'iniciarà d'ofici, per mitjà de convocatòria aprovada per resolució del titular de la direcció de l'Agència Valenciana de Foment i Garantia Agrària.  
2. Els titulars d'explotacions agràries de la Comunitat Valenciana que desitgen incorporar-se a les operacions d'agroambient i clima arreplegades en l'article 1, durant el període de programació 2014-2020, hauran de presentar la sol·licitud única corresponent. Per a l'elaboració i presentació de les sol·licituds s'utilitzaren els mitjans electrònics establits a este efecte per la conselleria amb competències en matèria d'Agricultura i Ramaderia disponible en entitats col·laboradores, OCAPA i direccions territorials de la conselleria anteriorment citada, segons el que establix l'article 92 del Reial Decret 1075/2014, de 19 de desembre. Les entitats col·laboradores ací citades es regularan segons indica l'Orde 3/2015, de 30 de gener, de la Conselleria de Presidència i Agricultura, Pesca, Alimentació i Aigua per la qual es regula l'acreditació d'entitats col·laboradores per a la presentació de sol·licituds de les ajudes incloses en la sol·licitud única de la Polícia Agrícola Comuna.  
  
3. En el cas que les sol·licituds d'incorporació a cada una de les diferents operacions agroambientals i climàtiques superen les disponibilitats pressupostàries que s'establisquen en la corresponent orde de convocatòria d'incorporació, una vegada efectuat el càlcul del pressupost previsible per a la totalitat de l'ajuda d'acord amb el que establixen els articles d'esta orde relatius a la quantia de les ajudes, s'aplicaran els criteris de selecció dels beneficiaris que s'arrepleguen i detallen en l'annex I.  
4. El termini de presentació de les sol·licituds serà el que s'indique en l'orde de convocatòria corresponent.  
5. La instrucció del procediment correspondrà al servici amb competències en gestió de les ajudes al desenrotllament rural assimilades al SIGC (Sistema Integrat de Gestió i Control), el qual, amb la petició prèvia, si és el cas, de les dades i informes necessaris, comprovarà la documentació aportada, el compliment dels requisits exigits i la concurrència de les circumstàncies previstes en el procés d'aplicació dels criteris de selecció, segons l'annex I.  
6. L'òrgan instructor formularà proposta de resolució motivada de la qual es donarà trasllat a l'òrgan competent per a resoldre sobre la concessió o denegació de la incorporació a l'ajuda d'agroambient i clima. L'òrgan col·legiat es compondrà del titular del servici amb competència en gestió d'ajudes de la PAC, un cap de secció i un tècnic.  
  
7. El titular de l'Agència Valenciana de Foment i Garantia Agrària és el competent per a resoldre sobre la concessió, els pagaments, el reintegrament i la revocació, sense perjuí de les possibles delegacions existents. El termini màxim per a dictar i notificar la resolució d'ajudes serà de sis mesos des que haja finalitzat el termini de presentació de les sol·licituds. Transcorregut este termini sense que s'haja dictat i notificat la resolució, s'entendrà desestimada la sol·licitud.  
8. Els titulars d'explotació a què s'haja resolt favorablement la seua incorporació a l'operació agroambiental i climàtica sol·licitada hauran de formalitzar el corresponent contracte en el termini de 30 dies hàbils des de l'endemà de la notificació de la resolució d'incorporació a la mesura. Transcorregut el dit termini sense haver-se formalitzat el contracte, quedarà sense efecte la mencionada resolució.  
  
Article 25. Incompatibilitats  
Les ajudes de la mesura d'agroambient i clima, regulades en la present orde, són incompatibles per a un mateix titular, recinte i cultiu amb les ajudes de la mesura d'agricultura ecològica.  
  
Article 26. Subrogació dels compromisos en matèria d'agroambient i clima  
Les subrogacions dels compromisos en matèria d'agroambient i clima estan subjectes al que disposa l'article 47 del Reglament (UE) núm. 1305/2013.  
1. La subrogació dels compromisos en matèria d'agroambient i clima hauran de comunicar-se a la direcció general competent en gestió d'ajudes de la PAC pel cessionari, juntament amb la sol·licitud única en què este sol·licite el pagament anual de l'ajuda d'agroambient i clima. La mencionada transferència es comunicarà d'acord amb el model establit.  
2. La subrogació dels compromisos en matèria d'agroambient i clima només s'admetrà si el cessionari té els requisits, així com els criteris de selecció, en el cas d'haver sigut aplicats, que van determinar la incorporació de titulars a l'operació agroambiental i climàtica corresponent a la convocatòria d'incorporació del cedent.  
3. En cas de subrogació de part de la superfície compromesa, s'actualitzarà la superfície bàsica dels compromisos tant del cedent com del cessionari. Si no es disposa d'un contracte previ, es formalitzarà un nou contracte amb el cessionari pel període de temps restant del compromís original.  
4. La transferència de l'explotació tindrà efecte l'any en què s'haja efectuat el traspàs de l'explotació, i serà responsable del compliment dels compromisos, fins a la data de la transferència de l'explotació, l'antic titular. En el cas que el cessionari de l'explotació no assumisca el compliment dels compromisos pel temps restant fins a complir amb el contracte, estos compromisos es donaran per finalitzats, sense l'exigència de cap reembossament pel període restant.  
  
  
Article 27. Causes de força major o dificultats excepcionals  
1. A estos efectes, s'entendran com a causes de força major o dificultats excepcionals aquelles previstes en l'article 2 del Reglament (UE) núm. 1306/2013, de 17 de desembre sobre finançament, gestió i seguiment de la PAC.  
2. En el cas de plaga vegetal o malaltia vegetal per a justificar la reducció de la superfície bàsica del contracte caldrà que un tècnic de la conselleria amb competències en matèria d'agricultura i ramaderia emeta un informe sobre tal circumstància.  
3. En el cas d'epizoòtia per a justificar la reducció en el nombre de caps del contracte caldrà que un tècnic de la conselleria amb competències en matèria d'agricultura i ramaderia emeta un informe sobre tal circumstància.  
  
Article 28. Clàusula de revisió  
En aplicació del que disposa l'article 48 del Reglament (UE) núm. 1305/2013 en el cas que es modifiquen les normes obligatòries, requisits o obligacions aplicables, respecte a les quals els compromisos agroambientals i climàtics són més estrictes, es realitzaran les corresponents adaptacions.  
Així mateix, en el cas que es modifiquen les pràctiques previstes en l'article 43 del Reglament (UE) núm. 1307/2013 es realitzaran les adaptacions necessàries que eviten doble finançament.  
D'altra banda, aquelles explotacions d'agroambient i clima la duració de les quals supere el període de programació 2014-2020 seran objecte de les corresponents adaptacions al marc jurídic del següent període de programació. En el cas que tal adaptació no siga acceptada pel beneficiari, el compromís es donarà per finalitzat sense que s'exigisca cap reembossament pel període durant el qual el compromís fóra efectiu.  
  
Article 29. Sol·licituds de pagament anual de l'ajuda d'agroambient i clima  
1. Els titulars d'explotació que hagen subscrit uns compromisos d'agroambient i clima de les operacions regulades en esta orde hauran de sol·licitar el pagament anual de l'ajuda d'agroambient i clima, durant cada un dels anys del compromís, a través de la sol·licitud única, tal com s'establisca en la corresponent resolució de convocatòria.  
  
2. Si el titular de l'explotació no sol·licitara el pagament anual de l'ajuda d'agroambient i clima en un dels anys del compromís, deixarà de percebre l'ajuda corresponent a eixe any, però seguirà incorporat a l'operació agroambiental i climàtica.  
3. Si el titular de l'explotació, havent sol·licitat el pagament anual de l'ajuda d'agroambient i clima, no percebera l'ajuda corresponent a un any per incompliment d'algun dels requisits de beneficiari o d'explotació i/o compromisos o per aplicació de les reduccions del sistema integrat de gestió i control, seguirà incorporat a l'operació agroambiental i climàtica.  
4. Si el titular de l'explotació no sol·licitara el pagament anual de l'ajuda d'agroambient i clima i/o havent sol·licitat el pagament anual d'esta ajuda no percebera l'ajuda corresponent (per incompliment d'algun dels requisits de beneficiari o d'explotació i/o compromisos o per aplicació de les reduccions del sistema integrat de gestió i control), en dos o més anys dels anys del compromís, el contracte d'incorporació a l'ajuda d'agroambient i clima es resoldrà. En este cas, l'interessat haurà de reintegrar els imports anteriorment percebuts per esta ajuda d'agroambient i clima, excepte en els supòsits previstos en l'article 47 del Reglament (UE) núm. 1305/2013.  
5. Els pagaments i bestretes es regulen per l'article 105 del Reial Decret 1075/2014 de 19 de desembre, així com en el que disposa la Llei 1/2015, de 6 de febrer, de la Generalitat d'Hisenda Publica del Sector Públic Instrumental i de Subvencions.  
  
Article 30. Controls  
1. Totes les sol·licituds de les ajudes agroambientals i climàtiques seran sotmeses als controls administratius necessaris per a verificar el compliment dels requisits i compromisos exigits per a la concessió d'estes ajudes.  
2. La conselleria competent en matèria d'agricultura i ramaderia establirà un pla de controls sobre el terreny, que inclourà almenys el 5 % de les sol·licituds de pagament anual presentades, en el qual es determinaran les sol·licituds a controlar sobre la base d'una anàlisi de risc i de la representativitat d'estes.  
  
Article 31. Aplicació del sistema integrat de gestió i control, condicions sobre la denegació dels pagaments i incompliment dels criteris d'admissibilitat diferents de la superfície o del nombre d'animals, així com d'altres compromisos o obligacions  
1. Si com a conseqüència dels controls establits es comprovara una diferència entre el nombre d'hectàrees sol·licitades i les comprovades, s'aplicaran les sancions que corresponguen d'acord amb l'article 19 del Reglament delegat (UE) núm. 640/2014.  
2. En el cas de l'operació agroambiental i climàtica de conservació i millora de races autòctones pures en perill d'extinció, si com a conseqüència dels controls establits es comprovaren diferències entre el nombre d'animals declarats i els comprovats, s'aplicaran les penalitzacions que corresponguen d'acord amb l'article 31 del Reglament delegat (UE) núm. 640/2014.  
3. Així mateix, serà aplicable l'article 35 del Reglament delegat (UE) núm. 640/2014, relatiu a reduccions i exclusions en cas d'incompliment de criteris d'admissibilitat diferents de la superfície o del nombre d'animals, així com d'altres compromisos o obligacions. En este sentit, s'aplicaran els percentatges que figuren en l'annex V.  
4. En el cas d'incompliment derivat d'irregularitats comeses, serà d'aplicació el que disposa l'article 35 del Reglament delegat (UE) núm. 640/2014.  
5. En tot allò no disposat en este article s'aplicarà el que s'ha estipulat en el Reglament delegat (UE) núm. 640/2014 de la Comissió, d'11 de març de 2014.  
  
Article 32. Fi a la via administrativa  
Les resolucions de concessió, pagament, revocació i reintegrament posaran fi a la via administrativa. Contra estes els interessats podran interposar recurs de reposició davant del mateix òrgan que les haguera dictat, en el termini d'un mes o, directament, recurs contenciós administratiu.  
  
Article 33. Revisió i publicitat de subvencions  
Tota alteració de les condicions de concessió de la subvenció podrà donar lloc a la modificació de la resolució de concessió.  
En relació amb la publicació de les subvencions concedides es regularà d'acord amb el que disposa l'article 18 de la Llei General de Subvencions.  
  
  
DISPOSICIÓ ADDICIONAL ÚNICA  
  
Única. No subjecció a la política de la competència de la UE  
En aplicació dels articles 1.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques: s'especifica que a les ajudes regulades en la present orde i a les convocatòries que es realitzen en aplicació d'esta, no els és aplicable l'article 107.1 del Tractat de Funcionament de la UE (TFUE), atés que els fons destinats a finançar les actuacions previstes tenen un origen comunitari, en el marc de les previsions del Reglament (UE) núm. 1306/2013 del Parlament Europeu i del Consell, de 17 de desembre de 2013, de les previsions contingudes en l'article 13 del Reglament (UE) núm. 1307/2013, del Parlament Europeu, i del Consell, de 17 de desembre de 2013, i en l'article 81 del Reglament (UE) núm. 1305/2013, del Parlament Europeu i del Consell, de 17 de desembre de 2013.  
  
  
  
DISPOSICIONS TRANSITÒRIES  
  
Primera. Clàusula suspensiva  
1. El règim jurídic de les subvencions previstes en esta orde, haurà d'aplicar-se conforme el contingut del Programa de Desenrotllament Rural de la Comunitat Valenciana 2014-2020, una vegada siga aprovat el mateix amb caràcter definitiu per part de la Comissió Europea, procedint-se a la modificació de la mateixa si resultara precís per a adequar-la al seu contingut.  
2. Els beneficiaris de l'ajuda estaran obligats al compliment del que preveu el Programa de Desenrotllament Rural la Comunitat Valenciana 2014-2020, encara que els termes finals en què siga aprovat el referit programa arrepleguen obligacions, condicions o requisits no previstos en les presents bases reguladores.  
3. De conformitat amb el que preveuen els apartats anteriors, el procediment administratiu de concessió d'ajudes regulat en esta orde, podrà arribar fins al moment previ a la concessió, no podent resoldre's fins a la l'aprovació del corresponent Programa de Desenrotllament Rural de la Comunitat Valenciana 2014-2020 per part de la Comissió.  
  
  
Segona. Adaptació dels compromisos acollits al KQF 6598/2013  
Per a aquells beneficiaris acollits a ajudes incloses en els plans relatius al Programa de Desenrotllament Rural 2007-2013, el període de compromisos dels quals no haja finalitzat podran:  
Adaptar els seus compromisos d'acord amb el nou Programa de Desenrotllament Rural 2014-2020 de la Comunitat Valenciana, segons el Reglament (CE) núm. 1305/2013 del Parlament Europeu, i el Reglament (CE) núm. 1310/2013.  
Renunciar als compromisos i donar estos per finalitzats sense que s'exigisca cap reemborsament pel període de compromisos efectiu, d'acord amb l'article 46 del Reglament (CE) núm. 1974/2006.  
Continuar els seus compromisos pel temps que reste fins a la seua conclusió en el cas que no hi haja ajuda homologable en el PDR de la Comunitat Valenciana 2014-2020.  
  
  
DISPOSICIONS FINALS  
  
Primera. Habilitació  
Es faculta el director general amb competències en gestió de les ajudes de la PAC per a dictar les resolucions i instruccions que necessite per a la correcta aplicació d'esta orde.  
  
Segona. Entrada en vigor  
Esta orde entrarà en vigor a partir de l'endemà de la publicació en el Diari Oficial de la Comunitat Valenciana.  
  
València, 27 de febrer de 2015  
  
El conseller de Presidència i Agricultura, Pesca, Alimentació i Aigua  
JOSÉ CÍSCAR BOLUFER  
  
ANNEX II  
Unitat mínima de cultiu agroambiental  
  
Als efectes del càlcul dels imports d'ajuda es prendrà en consideració la Unitat Mínima de Cultiu Agroambiental (UMCA), i s'entén com la superfície a partir de la qual els costos totals unitaris tendixen a disminuir segons creix el nombre d'hectàrees cultivades. Per a la Comunitat Valenciana la UMCA serà de 20 hectàrees en totes les operacions vinculades a la mesura d'agricultura ecològica.  
Basant-se en el paràgraf anterior, els imports d'ajuda estaran modulats de la manera següent:  
Quan la superfície en hectàrees siga menor o igual al doble de la UMCA, és a dir, menor o igual a 40 hectàrees, l'import de l'ajuda serà del 100 % de la prima per hectàrea establida.  
Quan la superfície en hectàrees siga major al doble de la UMCA i menor o igual al quàdruple de la UMCA, és a dir, major de 40 hectàrees i menor o igual a 80 hectàrees, l'import de l'ajuda serà del 60 % de la prima per hectàrea establida.  
Quan la superfície en hectàrees siga superior a 80 hectàrees, l'import de l'ajuda serà del 30 % de la prima per hectàrea establida.  
En el cas que el titular de l'expedient siga una cooperativa i que la superfície de cada un dels socis no excedisca el doble del valor de la UMCA, es podrà sol·licitar l'exempció de l'aplicació de la modulació dels imports.